**Veidlapas Nr. 10**

**„Par neatliekamās medicīniskās palīdzības darbu” aizpildīšanas vadlīnijas**

Lai nodrošinātu Ministru kabineta 2018. gada 27. novembra noteikumu Nr.720  „Noteikumi par Oficiālās statistikas programmu 2019.–2021. gadam” no oficiālās statistikas saraksta 8.15. punkta  „Neatliekamās medicīniskās palīdzības darbs” izpildi un lai nodrošinātu savlaicīgu, precīzu, pilnīgu, viegli saprotamu un starptautiski salīdzināmu veselības aprūpes statistiku, kas nepieciešama veselības aprūpes rādītāju izvērtējumam, iestādēm, kuras sniedz neatliekamās medicīniskās palīdzības pakalpojumus, katru gadu jāiesniedz Slimību profilakses un kontroles centram veidlapa Nr. 10 „Par neatliekamās medicīniskās palīdzības darbu”.

Uz veidlapas pirmās lapas ārstniecības iestādei jānorāda ārstniecības iestādes nosaukums un pamatdarbības nosaukums.Veidlapa par attiecīgo gadu jāsagatavo un jānosūta papīra formātā līdz nākamā gada 15. februārim. Veidlapa par attiecīgo gadu jāsagatavo un jānosūta papīra vai elektroniskā formātā līdz nākamā gada 15. februārim gan ambulatorajām, gan stacionārajām ārstniecības iestādēm.

Veidlapu papīra formātā noformē atbilstoši spēkā esošajai dokumentu izstrādāšanas un noformēšanas kārtībai (Ministru kabineta 2018. gada 4. septembra noteikumi Nr. 558 „Dokumentu izstrādāšanas un noformēšanas kārtība”) un nosūta uz pasta adresi Slimību profilakses un kontroles centrs, Veselības statistikas nodaļa, Duntes ielā 22, K-5, Rīgā, LV-1005. Veidlapā obligāti jābūt norādītam aizpildītāja vārdam, uzvārdam un tālruņa numuram, kā arī veidlapai jābūt apstiprinātai ar iestādes vadītāja parakstu un paraksta atšifrējumu.

Veidlapu elektroniskā formātā noformē atbilstoši spēkā esošajai elektronisko dokumentu izstrādāšanas un noformēšanas kārtībai (Ministru kabineta 2005. gada 28. jūnija noteikumi Nr. 473 „Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”) un nosūta uz atbilstošo e-pasta adresi. Elektroniskajā veidlapā obligāti jābūt norādītam aizpildītāja vārdam, uzvārdam un tālruņa numuram.

Veidlapā tiek izmantots šāds saīsinājums:

**NMP** – neatliekamā medicīniskā palīdzība.

**1. tabula „Neatliekamā medicīniskā palīdzība pēc izsaukuma rezultāta”**

Tabulā tiek norādīts kopējais izpildīto izsaukumu skaits un sadalījumā pēc izsaukuma rezultāta.

1. kolonnā „Kopā” norāda kopējo izsaukumu skaitu. Šīs kolonnas vērtībai jāsakrīt ar 2. - 7. kolonnas vērtību summu.

2 – 5. kolonnā **„NMP dzīvībai un veselībai kristiskos stāvokļos (2.-5. kolonna)”** ietver gadījumus, kuros pēc NMP brigādes vadītāja vērtējuma pacientam nepieciešama neatliekama palīdzība vai intensīva terapija saslimšanas vai nelaimes gadījuma vietā, un/vai nepieciešama steidzama hospitalizācija. NMP izsaukumi dzīvībai un veselībai kritiskos stāvokļos ietver:

2. kolonna „Traumas un nelaimes gadījumi”;

3. kolonna „Pēkšņas saslimšanas un akūti stāvokļi”;

4. kolonna „Dzemdības un grūtniecības patoloģija”;

5. kolonna „Pārvešanas”.

6. kolonnā **„NMP pārējos gadījumos”** ietver gadījumus, kuros pēc NMP brigādes vadītāja vērtējuma pacientam palīdzību varēja sniegt primārās veselības aprūpes iestādē, stacionāra uzņemšanas nodaļā vai traumpunktā 3 stundu laikā pēc saslimšanas vai nelaimes gadījuma. NMP izsaukumi pārējos gadījumos ietver saslimšanas un plānveida pārvešanas.

7. kolonnā **„Bezrezultāta izsaukumi”** ietver gadījumus, kad pacients vai cietušais nav atrodams notikuma vietā, viltus izsaukums, izsaukums tiek atcelts, brigāde neatrod izsaukumā norādīto adresi vai pacients atsakās no apskates un medicīniskās palīdzības.

**2. tabula „Pieteiktie neatliekamās medicīniskās palīdzības izsaukumi sadalījumā pēc prioritātes”**

Tabulā tiek norādīts kopējais pieteikto izsaukumu skaits un sadalījumā pēc izsaukuma rezultāta.

1. kolonnā „Kopā” tiek norādīts kopējais pieteikto izsaukumu skaits. Šīs kolonnas vērtībai jāsakrīt ar 2. - 4. kolonnas vērtību summu.
2. kolonnā „NMP dzīvībai un veselībai kristiskos stāvokļos” ietver gadījumus, kuros pēc NMP brigādes vadītāja vērtējuma pacientam nepieciešama neatliekama palīdzība vai intensīva terapija saslimšanas vai nelaimes gadījuma vietā, un/vai nepieciešama steidzama hospitalizācija. NMP izsaukumi dzīvībai un veselībai kritiskos stāvokļos ietver traumas un nelaimes gadījumus; pēkšņas saslimšanas un akūtus stāvokļus; dzemdības un grūtniecības patoloģijas; neatliekamās pacientu pārvešanas.
3. kolonnā „NMP pārējos gadījumos” ietver gadījumus, kuros pēc NMP brigādes vadītāja vērtējuma pacientam palīdzību varēja sniegt primārās veselības aprūpes iestādē, stacionāra uzņemšanas nodaļā vai traumpunktā 3 stundu laikā pēc saslimšanas vai nelaimes gadījuma. NMP izsaukumi pārējos gadījumos ietver saslimšanas un plānveida pārvešanas.
4. kolonnā „Konsultācijas” norāda izsaukumu skaitu, kuros sniegtas tikai konsultācijas.

**3. tabula „Neatliekamā medicīniskā palīdzība dzīvībai un veselībai kritiskos stāvokļos sadalījumā pēc izpildes vietas”**

Tabulā tiek norādīts NMP dzīvībai un veselībai kritiskos stāvokļos rezultatīvo izsaukumu skaits sadalījumā pēc izpildes vietas un ierašanās laika, atbilstoši Ministru kabineta noteikumiem Nr. 555 „Veselības aprūpes pakalpojumu organizēšanas un samaksas kārtība”. Šajā tabulā netiek iekļauti bezrezultātu izsaukumi, kā arī šīs tabulas 1., 3. un 5. kolonnas vērtību summai jāsakrīt ar 1. tabulas 2. - 6. kolonnas vērtību summu.

1. un 2. kolonnā tiek norādīts rezultatīvo NMP izsaukumu skaits republikas pilsētās:

1. kolonnā norāda kopējo izsaukumu skaitu;

2. kolonnā izsaukumu skaitu ar ierašanās laiku izsaukumā līdz 12 minūtēm. Tabulas 2. kolonnas vērtība nedrīkt būt lielāka par 1. kolonnas vērtību.

3. un 4. kolonnā tiek norādīts rezultatīvo NMP izsaukumu skaits novadu pilsētās:

3. kolonnā norāda kopējo izsaukumu skaitu;

4. kolonnā izsaukumu skaitu ar ierašanās laiku izsaukumā līdz 15 minūtēm. Tabulas 4. kolonnas vērtība nedrīkt būt lielāka par 3. kolonnas vērtību.

5. un 6. kolonnā tiek norādīts rezultatīvo NMP izsaukumu skaits pārējās pilsētās:

5. kolonnā norāda kopējo izsaukumu skaitu;

6. kolonnā izsaukumu skaitu ar ierašanās laiku izsaukumā līdz 25 minūtēm. Tabulas 6. kolonnas vērtība nedrīkt būt lielāka par 5. kolonnas vērtību.

**4. tabula „Neatliekamās medicīniskās palīdzības brigāžu skaits un darba apjoms”**

Tabulā tiek norādīts NMP brigāžu skaits un darba apjoms. Tabulas 1. rindā norāda informāciju par **ārstu brigādēm**, kur NMP brigādes vadītājs ir ārsts, 2. rindā norāda par **ārstu palīgu brigādēm**, kur NMP brigādes vadītājs ir ārsta palīgs:

1. kolonnā „Faktiskais brigāžu skaits” norāda brigāžu skaitu atsevišķi gan ārstu, gan ārstu palīgu brigādēm, ieskaitot diennakts brigāžu skaitu.

2. kolonnā „Diennakts brigāžu skaits” norāda tikai diennakts brigāžu skaitu atsevišķi gan ārstu, gan ārstu palīgu brigādēm.

3. kolonnā „Brigāžu kopējais izpildīto izsaukumu skaits” norāda brigāžu kopējo izpildīto izsaukumu skaitu gada laikā, neiekļaujot ambulatoro palīdzību, atsevišķi gan ārstu, gan ārstu palīgu brigādēm.

**5. tabula „Personu skaits, kurām sniegta ambulatora palīdzība”**

Tabulā tiek norādīts personu skaits, kurām sniegta ambulatorā palīdzība (netika aizpildīta izsaukuma karte).

1. kolonnā „Neatliekamās medicīniskās palīdzības punktā” norāda personu skaitu, kurām sniegta ambulatorā palīdzība medicīniskās palīdzības punktā.
2. kolonnā „Publisku pasākumu laikā” norāda personu skaitu, kurām sniegta ambulatorā palīdzība publisku pasākumu laikā.